Noordoostpolder (distagañ ) a zo ur gumun e proviñs Flevoland en Izelvroioù. Savet eo bet ar gumun war ar polder en hevelep anv bet dizouret penn-da-benn d'an 9 a viz Gwengolo 1942. Betek 1986 e oa e proviñs Overijssel.\nLec’hiadur e Flevoland hag en Izelvroioù\nKod post 8300-8319\nMaer Willem van Rappard (VVD)\nGorread 595,41 km²\ndouar 460,04 km²\ndour 135,37 km2\nHed 5° 42' .." Reter\nLed 52° 43' .." Norzh\nPoblañs 46 013 (31.05.2009)\nLec'hienn ar gumun www.noordooostpolder.nl/\nPenn-lec'h ar gumun eo Emmeloord, hag e-kreiz ar polder emañ. Ar c'hêriadennoù all a zo lec'hiet war ur c'helc'h bras tro-dro da Emmeloord : Bant, Luttelgeest, Marknesse, Kraggenburg, Ens, Nagele, Tollebeek, Espel, Creil ha Rutten. Etre Ens ha Nagele emañ ar pezh a oa enezenn Schokland. E penn pellañ kornôg ar polder emañ ar pezh a oa enezenn Urk, met n'emañ ket war dachenn ar gumun.\nNoordoostpolder 1942 45 692\nEmmeloord 1943 24 799\nMarknesse 1949 3 896\nEns 1949 3 174\nLuttelgeest a-raok 1942 2 235\nNagele 1956 2 011\nTollebeek 1956 1 921\nRutten 1953 1 741\nCreil 1953 1 656\nKraggenburg 1949 1 497\nBant 1951 1 388\nEspel 1956 1 374\nE kuzul-kêr Noordoostpolder ez eus 29 dileuriad :\nPvdA / GL : 6 dileuriad\nCU / SGP : 5 dileuriad\nVVD : 4 zileuriad\nONS : 2 dileuriad\nPU : 3 dileuriad\nFractie Kreeft : 1 dileuriad\nSkeudenn eus Noordoostpolder dre loarell\nAdtapet diwar « https://br.wikipedia.org/w/index.php?title=Noordoostpolder&oldid=1771628 »\nDernière modification le 2 Her 2017, à 08:54\nKemmoù diwezhañ degaset d'ar bajenn-mañ d'an 2 Her 2017, da 08:54.


Valentia (Britannia) - Wikipedia\nUr pennad Valentia zo ivez.\nProviñsoù roman en Enez Vreizh war-dro 410 .\nValentia a oa ur broviñs roman en Enez Vreizh, anavezet e latin evel Britannia. Krouet e voe ar broviñs en 369, gant Flavius Theodosius, etre moger Hadrian, er c'hreisteiz, ha moger Antoninus en hanternoz, ha roet dezhi anv an impalaer Valens.\nKaoz a zo etre an istorourien diwar-benn pegen bras e oa ar gorread anezhi, petra e oa ar gêr-benn. Rak n'eo ket meneget el Laterculus Veronensis, savet war-dro 312. Darn a gred e oa Kembre enni, ha Deva (Caer e kembraeg, Chester e saozneg hiriv) e oa ar gêr-benn; ha Cumbria er c'hreisteiz da Moger Hadrian, hag ar gêr-benn e Luguvalium (hiriv Caerliwelydd e kembraeg, Carlisle e saozneg); hag evit an douaroù etre moger Antoninus ha moger Hadrian e vije bet ur gêr-benn all e Habitancum (Risingham, e Northumberland).\nAdal kuitaet ar vro gant ar Romaned e kouezhas aozadur ar broviñs roman.\nEnez Vreizh en Impalaeriezh roman\n(sc) 43 – [[Emgann_Lugdunum#Aftermath|Patrom:Circa]]\n[[Battle_of_Lugdunum#Aftermath|Patrom:Circa]] – [[Carausian Revolt|Patrom:Circa]]\n[[Carausian Revolt|Patrom:Circa]] – [[Roman withdrawal from Britain|Patrom:Circa]]\n[[Great Conspiracy|Patrom:Circa]] – [[Roman withdrawal from Britain|Patrom:Circa]]\nAdtapet diwar « https://br.wikipedia.org/w/index.php?title=Valentia_(Britannia)&oldid=1806286 »\nKemmoù diwezhañ degaset d'ar bajenn-mañ d'an 19 Gwe 2018, da 09:14.


Chinchon : Rouzig e Gallaoueg | YA! Keleier e brezhoneg - kazetenn sizhuniek enlinenn\nKeleier » Keleier Breizh » Chinchon : Rouzig e Gallaoueg\nChinchon : Rouzig e Gallaoueg\n07 / 05 / 2018 | Keleier Breizh | Commentaires fermés sur Chinchon : Rouzig e Gallaoueg\nE miz Mae e teuio e-maez troidigezh Rouzig e gallaoueg. Ur gelaouenn evit ar vugale etre 3 ha 6 vloaz eo Rouzig, embannet gant Keit Vimp Bev. Cheñchet hec’h anv dezhi, hag hi da vont da vezañ Chinchon !\nAbaoe un nebeud bloavezhioù eo deuet kreñvoc’h emsav ar gallaoueg e Breizh. Dale bras ma ‘z eus gant yezh reter ar vro. “Er memes stad emañ ar gallaoueg ha ma oa ar brezhoneg 50 vloaz ‘zo” eme Jerom Bouthier, deuet bloaz zo da vezañ kenurzhier evit Ensavadur ar gallaoueg. Un tammig muioc’h eget bloaz ‘zo c’hoazh e oa bet krouet an emsavadur-mañ.\nMa seblant mont muioc’h war-raok an traoù abaoe m’eo bet krouet Ensavadur ar gallaoueg, e ranker menegiñ ez eus kentelioù gallaoueg evit an dud deuet, pe er skolioù, er skolajoù, pe el liseoù abaoe ar bloavezhioù 80. Ha tamm-ha-tamm ar yezh d’ober he zoull en-dro… “Met diwar an dale-bras a zo gant ar gallaoueg, ez eus mankoù e-leizh gant ar re a fell dezho deskiñ, pe ober gant ar yezh…” a resisa kenurzhier Ensavadur ar gallaoueg.\nSetu dres ar pezh a vo dav d’an Ensavadur cheñch neuze.\nDivizet eo bet ganto reiñ danvez d’ar skolioù a ginnig kentelioù gallaoueg d’ar vugale. Evit en ober e vo troet ar gelaouenn viziek Rouzig e gallaoueg.\nDont a raio hi da vezañ Chinchon – talvezout a ra da “vBabig.” “Ouzhpenn reiñ danvez d’ar skolioù, eo hor pal ivez cheñch skeudenn ar yezh. Diskouez d’an dud e c’heller skrivañ, ha lenn, e gallaoueg” a embann Jerom Bouthier.\nKaset e vo al labour treiñ diwar ar brezhoneg da benn gant Fabien Lécuyer, ha lennet hag adlennet e vo ar skrid gant gallaouegerien ampart all, mil vrudet anezho, evel Daniel Robert, Marie Chiff’mine, pe Régis Auffray !\nEvit poent e teuio e-maez un niverenn “mann” e miz Mae. Skignet e vo un tammig pep-lec’h e Breizh-Uhel, digoust.\n“Hervez an heklev a vo war an dachenn, hag hervez ar yalc’hadoù a vimp gouest da dapout, e vefe lañset da vat ar mizieg evit ar vugale a-benn miz Gwengolo 2018” eme Jerom Bouthier.\nAr re a fell dezho kaout niverenn 0 Chinchon a c’hell mont e darempred gant Ensavadur ar Gallaoueg a-drugarez d’o lec’hienn nevez-flamm.


Omo Ilinden Pirin - Wikipedia\nBanniel Omo Ilinden Pirin\nOmo Ilinden Pirin (Обединена македонска организация: Илинден–Пирин) a zo ur strollad politikel emverourel a zifenn gwirioù ar vakedoniz e Bulgaria. Krouet e oa bet e 1999 ha gounezet eñ-deus war-dro 3000 a vouezhioù en dilennadegoù kêriel. E 2000, avat, e oa bet diaotret gant penn-lez-barn Bulgaria peogwir e vefe, hervezañ, un aozadur disranner.\nD'an 25 a viz du 2000 e voe kondaonet Bulgaria gant Lez-Barn Europeat evit Gwirioù an Dud evit se hag d'an 26 a viz even 2006 e talc'has ar strollad un c'hendalc'h ag adaozadur. C'hoarvezout a reas e Gotse Delchev daoust d'ur vanifestadeg gant an IMRO-BNM. D'an 30 a viz gouere 2006 e nac'has adarre al lez-barn da aotriñ ar strollad peogwir n'en defe ket dastummet an 530 sinadur goulennet gant al lezenn.\nDaoust d'e statud disklaer e oa bet degemeret Omo Ilinden Pirin e-barzh Emglev Libr Europa.\nAdtapet diwar « https://br.wikipedia.org/w/index.php?title=Omo_Ilinden_Pirin&oldid=1817448 »\nKemmoù diwezhañ degaset d'ar bajenn-mañ d'an 26 Kzu 2018, da 19:08.


Ur c'hamp emren e brezhoneg - expansive.info\nAutonomie & auto-gestion Cultures - Contre-cultures Féminismes - Genres - Sexualités Ruralité - Luttes paysannes\nd’ar Meurzh 11 ha d’ar Merc’her 12 a viz Suilhet e vo staliet an traoù, renket al lec’h, aozet ar program. Digor e vo d’an holl dija.\nd’ar Merc’her 12, war-dro 5 eur goude merenn e krogo ar staj da vat, betek ar Sul 16.\nNe fell ket demp e vije kêr ar sizhunvezh. Goulennet ‘vo gant pep hini reiñ 5 pe 7 euro bennak evit kement dervezh ‘vo bet chomet er c’hamp. Ne servijo ket an arc’hant nemet da baeañ ar boued.\nUn dachenn vras a vo evit kampiñ, setu kasit un deltenn ganeoc’h. Ma ne c’hellit ket kampiñ (evit abegoù yec’hed, da skouer), lavarit demp. Un disoc’h bennak a vo kavet.\nPetra ’zo da c’houzout a-raok dont ?\nDigor eo ar c’hamp d’an holl. Dre se e klaskimp doujañ ouzh an holl, ha surtout ouzh an dud vinorelaet er gevredigezh-mañ : merc’hed, tud paour, heñvelreizhidi hag an holl LGBTI, tud estren pe tud a vev feulster abalamour da liv o c’hroc’hen... Ni fell demp e vefe an dud-se en o aes er c’hamp-mañ.\nIl s’agit de l’annonce d’un camp autogéré en breton...


Observatoire des pratiques linguistiques - Ofis Publik ar Brezhoneg\n> Arsellva implij ar yezhoù\nGouzout e peseurt stad emañ an traoù hag ober kinnigoù\nGant Arsellva implij ar yezhoù e vez dastumet, war an dachenn sokioyezhoniel, an titouroù a zo ezhomm evit kompren stad ar brezhoneg hiziv an deiz ha hini ar yezhoù all a vez komzet e Breizh (gallaoueg, yezhoù an enbroidi).\n108 : an niver a c'houlennoù titouroù a oa bet kaset d'an Arsellva e 2019.\nDastum a ra an Arsellva titouroù hag a vez dielfennet ha neuze skignet war-zu an holl dud dre vras hag ar bolitikourien peurgetket, e stumm danevelloù hollek, teulioù war un tem disheñvel bep bloaz, evel hini ar c'helenn da skouer, ha diagnostikoù dre vro.\nKaset e vez enklaskoù da benn war demoù a bep seurt hag a sell ouzh kement tachenn a bouez evit delc'her bev ha diorren ur yezh kehentiñ vodern, forzh pehini e vefe, en Europa ar c'hornôg : an tremen eus an eil remziad d'egile, ar statud hervez lezenn, ar vuhez hag ar galloudoù publik, ar c'helenn, ar mediaoù, ar vuhez armerzhel, relijiel, an embann, ar sport, ar vuhez sevenadurel...\nDiwar an enklaskoù-se, a vez nevesaet ingal, e c'haller ober kinnigoù resis war dachennoù termenet strizh evit reiñ lañs da bolitikerezhioù terkañ yezhel. E-giz-se e c'hall an holl anaout gwelloc'h al lañs a zo gant ar brezhoneg hiziv an deiz.\nKelenn divyezhek dre DPKE e 1985\nKelenn divyezhek dre DPKE e 1990\nKelenn divyezhek dre DPKE e 1995\nKelenn divyezhek dre DPKE e 2000\nKelenn divyezhek dre DPKE e 2005\nKelenn divyezhek dre DPKE e 2010\nKelenn divyezhek dre DPKE e 2015\nKelenn 2ek DPKE 2019\nEn dibab pennadoù Keleier embannet gant Ofis Publik ar Brezhoneg e vez bodet ar pennadoù kazetennerezh pouezusañ diwar-benn ar brezhoneg. Gantañ e c'haller gwelet penaos eo emdroet plas ar brezhoneg er c'hazetennoù abaoe 1993.


Ludwig Iañ Bavaria - Wikipedia\nLudwig Iañ Bavaria, ganet d'ar 25 a viz Eost 1786 e Strassburg, ha marvet d'an 29 a viz C'hwevrer 1868 e Nisa, a oa Roue Bavaria adalek 1825 betek Dispac'h 1848 e Alamagn .\nLudwig Iañ, roue Bavaria, poltredet gant Joseph Karl Stieler, e 1826\n1 Priñs pennhêr\nMab e oa da Masimilian Iañ Jozeb, roue Bavaria, ha d'e wreg kentañ Auguste Wilhelmine von Hessen-Darmstadt. En amzer-se e oa e dad en arme c'hall e Strasburg. Filhor e oa d'ar roue gall Loeiz XVI. D'ar 1añ a viz Ebrel 1795 e voe anvet e dad da ren goude marv e eontr, Karl II August, Dug Zweibrücken, evel dug Zweibrücken, ha d'ar 16 a viz C'hwevrer 1799 e teuas da vout priñs-dilenner Bavaria ha Kont Palatin ar Roen, ha Dug Berg pan eas da hesk lignez Pfalz-Sulzbach , da varv an dilenner Karl Theodor, Dilenner Bavaria.\nD'ar 1añ a viz Genver 1806 e kemeras an titl a roue Bavaria.\nEn Here 1810 e timezas da Therese von Sachsen-Hildburghausen (1792–1854), merc'h da Friedrich Iañ von Sachsen-Hildburghausen ha d'e bried Charlotte Georgine Luise von Mecklenburg-Strelitz. En deiz-se e voe goueliet an Oktoberfest kentañ e kêr München.\nLudwig a oa enebet ruz ouzh an emglev graet etre e dad ha Napoleon Iañ. Koulskoude en desped d'e zoug enepgall e voe ret dezhañ kemer perzh e brezelioù an impalaer gall gant arme Bavaria en 1806. Evel komandant e oa e penn ar C'hentañ Rannarme Vavarian er VIIvet Korf-arme, dindan ar Marichal François Joseph Lefebvre en 1809 E penn e rannarme e oa en Emgann Abensberg d'an 20 a viz Ebrel.. En 1817 e kemeras Ludwig perzh e diskar ar C'hentañ Ministr, ar C'hont Maximilian von Montgelas.\nKemer a reas ar gurunenn war-lerc'h e dad e 1825.\nHarpañ a reas Bro-C'hres da vout dizalc'h hag e vab Otto eo a zeuas da vout kentañ roue Gres en 1832. Goude dispac'h gall 1830 e troas da roue garv. Ne oa ket karet abalamour d'e zarempred gant Lola Montez, ma voe ret dezhañ dilezel ar gurunenn e miz Meurzh 1848 d'h reiñ d'e vab Masimilian.\nBeziet eo bet en abati Saint-Boniface e Munich.\nDimezet e voe e 1810 da Therese von Sachsen-Hildburghausen (1792–1854), merc'h d'an Dug Friedrich Iañ von Sachsen-Hildburghausen ha d'e bried Charlotte Georgine Luise von Mecklenburg-Strelitz. Nav bugel o doe:\nMasimilian II (1811–1864),\ndimezet e 1842 da Marie Friederike von Preußen (1825–1889)\nMathilde Karoline Bavaria (1813–1862)\ndimezet e 1833 da Ludwig III von Hessen-Darmstadt, dug-meur Hessen (1806–1877)\nOtto Iañ (Roue Gres) (1815–1867)\ndimezet e 1836 da Amalie von Oldenburg (1818–1875)\nTheodolinde Charlotte Luise (1816–1817), marvet da 1 bloaz,\nLuitpold, priñs-rejant Bavaria (1821–1912)\ndimezet e 1844 da Auguste Ferdinande Aostria (1825–1864)\nAdelgunde Auguste Charlotte (1823–1914) ** dimezet e 1842 d'an arc'hdug Franesco V Aostria-Modena (1819–1875)\nHildegard Louise Charlotte (1825–1864)\ndimezet e 1844 da Albrecht Friedrich Aostria (1817–1895)\nAlexandra Amalie (1826–1875), a chomas dizimez, skrivagnerez;\nAdalbert Wilhelm (1828–1875)\ndimezet e 1856 d'an infantez spagnol Amalia del Pilar (1834–1905)\nAdtapet diwar « https://br.wikipedia.org/w/index.php?title=Ludwig_Iañ_Bavaria&oldid=1992242 »\nDernière modification le 11 Mae 2022, à 12:03\nKemmoù diwezhañ degaset d'ar bajenn-mañ d'an 11 Mae 2022, da 12:03.


2 251 ann. (2019)\nEdern, pe (A)n E'ern e brezhoneg ar vro, a zo ur gumun eus Bro Gerne e kanton Brieg, e departamant Penn-ar-Bed, e mervent Breizh. Er vroig Glazik emañ.\n104 gwaz eus ar gumun, d.le. 4,22% eus ar boblañs e 1911, a gollas o buhez abalamour d'ar brezel.\nIliz katolik Sant Edern, 1554.\nAdtapet diwar « https://br.wikipedia.org/w/index.php?title=Edern_(kumun)&oldid=1971996 »


Pajenn:Le Gonidec - Bibl Santel pe Levr ar Skritur Sakr, eil levr.djvu/326 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/326\nann dilerc’h eûz a bobl ar Iuzevien, d’ar Spartiated hô breûdeur, salud.\n7. Pell zô é oa bét kaset lizéri da Onias ar bélek-brâz gan̄d Arius a réné enn hô prô, a ziskouézé pénaoz oc’h breûdeûr d’é-omp, ével ma eo anat dré ann diskriv en em gav aman̄.\n8. Hag Onias a zigémeraz gan̄d eunn énor brâz ann dén a oa bét kaset d’ézh»n̄, hag al lizéri é péré é oa méneg eûz hon unvaniez hag eûz hor c’hévrédigez.\n9. Évid-omp ni, pétrâ-bennâg n’hor bé ézomm é-béd eûz ar ré-zé, pa hon eûz da fréalzidigez al lévriou san̄tel a zô étré hon daouarn,\n10. Koulskoudé eo bét gwell gan-é-omp kâs étrézég enn-hoc’h évit névézi ann unvaniez a vreûr hag ar gévrédigez, gan̄d aoun na zeûjemp ével diavésidi enn hô kén̄ver : râk kalz a amzer a zô tréménet abaoé ma hoc’h eûz kaset étrézég enn-omp.\n11. Hôgen nî hon eûz bét koun ac’hanoc’h é péb amzer hag héb ébana, er gouéliou lîd, hag enn deisiou all é péré eo dléet kémen̄t-sé, hag er sakrifisou a gennigomp, hag el lidiou all ével ma téré kaout koun eûz hé vreûdeûr.\n12. En em laouénaad a réomb éta eûz hô kloar.\n13. Hôgen nî hon eûz gouzan̄vet kalz en̄krézou, ha kalz brézeliou, hag ar rouéed a zô enn-drô d’é-omp hô deûz stourmet ouz-omp.\n14. Hôgen né két bét fellet d’éomp bec’hia ac’hanoc’h, nag hon eiled, nag hor miñouned all er brézéliou-zé :\n15. Râk skoazel a zô bét deûet d’é-omp eûz ann en̄v, hag hon énébourien a zô bét mézékéet.\n16. Dilennet hon eûz éta Numénius mâb Antiokus, hag Antipater mâb Jason, hag hon eûz hô c’haset étrézég ar Romaned évit névézi gan̄t-hô ann unvaniez hag ar gévrédigez.\n17. Gourc’hémennet hon eûz ivé d’ézhô m’az afent ivé étrézég enn-hoc’h évid hô saludi, hag évit rei d’é-hoc’h hol lizéri diwar-benn névézadurez hon unvaniez a vreûr.\n18. Bréma éta é réot ervâd ma respoun̄tit d’é-omp diwar-benn kémen̄t-sé.\n19. Chétu ann diskriv eûz al lizéri en doa kaset Arius da Onias :\n20. Arius roué ar Spartiated da Onias ar bélek-brâz, salud.\n21. Kavet éo bét enn eur skrid diwar-benn ar Spartiated hag ar Iuzevien, pénaoz in̄t breûdeûr, hag in̄t eûz a wenn Abraham.\n22. Bréma éta pa hon eûz gwézet kémen̄t-sé, é réot ervâd skriva d’é-omp mar d-émoc’h é péoc’h.\n23. Ha chétu pétrâ hon eûz diskrivet d’é-hoc’h : hol loéned, hag hor madou a zô d’é-hoc’h ; hag hô ré a zô d’é-omp : gourc’hémennet hon eûz diskléria kémen̄t-sé d’é-hoc’h.\n24. Koulskoudé Jonatas a glevaz pénaoz prin̄sed Démétrius a oa distrôet da stourmi out-han̄ gan̄d eunn armé kalz vrasoc’h égét ken̄t.\n25. Neûzé ô veza éat er-méaz eûz a Jéruzalem, é tiaraogaz anézhô é brô Amalit ; râk na felle két d’ézhan̄ rei d’ézhô ann amzer da zon̄d enn hé vrô hé-unan.\n26. Spierien a gasaz enn hô c’hamp ; ha pa oen̄t distrôet é léverchon̄t pénaoz ann énébourien hô doa ann dezô d’en em deûrel war-n-ézhô a-zoug ann nôz.\n27. Pa oé éta kuzet ann héol, é c’hourc’hémennaz Jonatas d’hé dûd beḻa, da choum héd ann nôz dindân ann armou ha daré d’ann emgann ; hag é lékéaz gwardou war-drô d’ar c’hamp.\n28. Ann énébourien ô klevout pénaoz é oa Jonatas hag hé dûd daré d’ann emgann hô doé aoun, hag hô c’halounou a oé spoun̄tet-brâz : hag hi a énaouaz taniou enn hô c’hamp.\n29. Hôgen Jonatas hag ar ré a ioa gant-han̄ na anavézchon̄t két ar wirionez kén na oé deûet ar mintin : râg hi a wélé goulaouennou béô.\n30. Neûzé Jonatas a iéaz war hô lerc’h, ha na dizaz két anézhô : râk treûzet é oa bét gan̄t-hô ar ster Eleûter.\n31. Ac’hanô é trôaz war-zû ann Arabed, a c’halveur Zabadéed ; hô dispenna a réaz, hag é kasaz gan̄t-han̄ hô dibourc’hou.\n32. Goudé-zé é strollaz hé armé, hag é teûaz da Zamas ; hag é peûr-rédé ar vrô holl.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/326&oldid=163868 »\nKemmoù diwezhañ degaset d'ar bajenn-mañ d'an 29 Eos 2020, da 14:41.


Pajenn:Pompery - Quelennou var labour pe gonnidegues an douar, 1851.djvu/36 - Wikimammenn\nPajenn:Pompery - Quelennou var labour pe gonnidegues an douar, 1851.djvu/36\nTEIL HA QUEMENT SEURT TREMP.\nTremp dru ac e vezi eun tiec mad.\nAn teil a rô an id.\nHô pezet boëd loënnet, ac hô pezo teil ; hô pezet teil ac é viot pinvidic, rag hô ol éost a vezint mad. Eun tiec mad a lacaï é vrassa eves da gresqui an tremp dré zastum ispicial ar stroaz, an dour zru, an douar pé mannou ar c’harronchou, péré ez éont da gol dré digui, ac alfent couscoude digas ar pinvidigues en tiéguéchou lec’h né veller brema nemet paourentez. Deus a quement teil, an teil craou zo ar pinvidica, an ini en deus ar muia nerz. Al ludu tan, al ludu esquern pé ludu du, teil kear a bep seurt ne dléont beza implijet nemet dré ezom ha pa eo prim teil an tiégues. An tiec a zlé ober e unan quement An tiec a zlé ober an teil en deus ezom e-unan.\ntremp en deus ezom evit e zouar ; rag, mar deo red dezâ prena cals, en em gol é her amzer, nemet é vez é ziegues en eun doaré ispicial dober gonnidegues ne reer quet e peb lec’h, da lavarout quichen eur guéar vraz bennag.\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/36&oldid=141527 »\nKemmoù diwezhañ degaset d'ar bajenn-mañ d'an 9 Eos 2018, da 22:02.


Diforc'hioù etre adstummoù "Ti-plouz" - Wikipedia\nDiforc'hioù etre adstummoù "Ti-plouz"\nStumm eus an 8 Gwe 2009 da 22:03\n291 okted ouzhpennet , 12 vloaz zo\nStumm eus an 8 Gwe 2009 da 21:19 (kemmañ)\nEx-Smith (kaozeal | degasadennoù)\nStumm eus an 8 Gwe 2009 da 22:03 (kemmañ) (dizober)\n[[Image:Vernier12.jpg|thumb|right|250px|Ti-plouz Marais-Vernier, departamant an [[Eure]], [[Normandi]]]]\nUn '''ti-plouz''' a zo un ti-annez hengounel a gaver war ar maez. Tiez-plouz a vezveze kavet stank gwechall e kornôgkement bro zo en [[Europa]], hag a vez kavet c'hoazh e broioù zo : [[Breizh-Veur]], pe [[Alamagn]] hag ivez, e [[FrañsNormandi]], hag e kornadoù [[Normandi]]zo eus Breizh, evel hag er [[Briwer]]. An anv ti-plouz a zeu eus an danvez implijet implijet da deiñ an tiez : plouz ed, plouz segal pe korzennoù raoskl.\nHiziv an deiz ez eus klask war-lerc'h an tiez-plouz peogwir int dibar. Peurliesañ e vezont renevesaet da zegemer touristed.\nA-benn sevel un doenn didreuzus e rank an doenn bezañ war zinaou da vat. Evit ma ne vefe ket re uhel e rank an ti bezañ strizh, hag hir-tre e c'hall bezañ ivez : sed displegadenn stumm hengounel tiez-plouz Normandi.\nEz-hengounel e veze lakaet pri-prad e penn an doenn, hag er pri-se e veze plantet elestr (s.o. ar skeudenn).Gant kresk ar mammgwriziennoù e veze dalc'het penn ar c'horzennoù raoskl.\nDañjerus e oa ivez an tiez-plouz rak deviñ aes a raent, dreist-holl en amzer ma veze graet [[tan]] en [[oaled]]. Se zo kaoz mateze ez oar paouezetd'ober gant plouz evit lakaat [[teol]], pe [[mein-glas]].\nAdtapet diwar « https://br.wikipedia.org/wiki/Dibar:MobileDiff/561839 »


Journal de Renaud Camus, samedi 29 juin 2013\ncréée le dimanche 30 juin 2013, 12 h 30Plieux, samedi 29 juin 2013, minuit vingt. Un lecteur m’écrivait récemment — je l’ai relevé ici — que la librairie Les Mots à ~~~ ~~~~~~~, ~~ ~~~~~~, ~~~ ~~~~~~~~ ~~~~~ ~~~~ ~~~~~~~ ~~~ ~~’~~~ ~~~~~~ ~~~~~~ ~~~~ ses rayons. Il ~~’~~~~~~ ~~~~~~~~~~~ ~~~’~~~ ~~’~~~~ ~~~~~~~, ~~~’~~~ ~~ ~~~ ~~ ~~~~~~~~~~, ~~~’~~~~ ~~~~~ ~~~~~~~~~~ ~~~~~~~~~ ~~~~~ ~~~~, ~~~~ ~~’~~~~ ~~~~~ ~~~~~~ ~~~~~~~ ~~~’~~~ ~~~ ~~~~ ~~ ~~~~ ~~~~. Il me semble ~~~’~~~ ~~~ ~~~ ~~~ ~~~ ~~~~~~ ~~~~~~~ ~~~~~~~~~~. ~~~ ~~’~~~~~~ ~~~~~~~~~ ~~~ ~~~~~~~ ~~~ ~~’~~~~~~ alphabétique.\nEntre-temps ~~~ ~~~~~~ ~~~~~~~~ ~~’~~ ~~~~~~ ~~~~~~~~~~ ~~~~~ ~~~~~~~~~ ~~~ ~~~~~~~~~ ~~~ première allégation, celle ~~~~ ~~’~~~ ~~~~~~~~~~ : ~~~ ~~~~ ~~~~, ~~’~~~~ ~~~~~, ~~~~~~~~-~~-~~~ ~~~ ~~~~~ ; ~~~~~ ~~~~ ~~~~~ ~~~~ ~~~ ~~~~~ ~~~ — ~~~~~ acte.\nLe “~~~~~~~~ ~~~~ ~~~~~~~~~~” ~~~~~~~~~~~ ~~~~~~~~~~~~~~ ~~~~ aussi, toutefois je ~~’~~~ ~~~~ ~~~~~~~~~ ~~~ ~~~~~~, ~~~~~ ~~’~~~~~~~~~, ~~~ ~~~~~~~~ ~~~~ ~~~~~~~~~~~~~ ~~~’~~~ ~~~~~~~~ ~~~ ~~’~~~~~~~~~~ ~~~~ ~~~~~~~~~~~~ ~~~’~~~ ~~~~~~~~. ~~~~ ~~~~~ ~~~~~~~ ~~ ~~~~~~~~, ~~~~~~~~~~ ~~~ ~~~~~~~~~~~~~, comptent parmi les ~~~~~~ ~~~ ~~~ ~~~~~ ~~~~~~~~~~ ~~~~~~~~~~~, ~~~~ ~~~~~~ ~~~~~~ ~~~ ~~~~~~~~ ~~~ ~~~ ~~~ ~~~~~~, ~~~ ~~~ ~~~~~~~~~~~~ ~~~~~~~~~~~ ~~’~~~~~~ ~~~~~, d’être ~~~ tort. ~~~~~~~’~~~ ~~~~~ ~~~ les a laissées ~~~~ ~~~~~~~~~~ ~~~ ~~~~~~ ~~~~~ ~~~~~~~~~~~~~, ~~~~~~~~~~ ~~~ ~~~~~~~ ~~~~~~~~ ~~~~~ ~~ ~~~~~ ~~~~~~~~~~~. ~~~~~~~~’~~~~ ~~’~~~ ~~~~~~~~ ~~~~~~ ~~ ~~~ ~~~~~~ ~~~~~~ ~~~~ ~~’~~~~~~ ~~~~~~~~ ~~~~~ ~~~~~~~~~~ lundi dernier (alors ~~~’~~~ ~~~~~~~ ~~~ ~~~~~ ~~~~~ ~~~~~~ ~~~ ~~~~ ~~~~~~~~) ~~~~~ ~~~ ~~~ ~~~~~~~ ~~~ “~~~~~~~~~~ ~~~~~~~~~”, ~~~~ ~~~ ~~~ ~~~~~~-~~~~~~~, ~~~ ~~~~ ~~~~~ ~~~~ ~~’~~~~~~ ~~~~~~~ ~~ un colloque (catholique) ~~~’~~~ ~~~~~~~~~ ~~ ~~~~~, ~~~~~ ~~’~~~~~, ~~ ~~~ ~~~~ ~~~ ~~~~~ ~~’~~~~~, ~~~~~~~ ~~~~ ~~~~~~~~~~ ~~’~~~~~~~~~~ ~~~ ~~~ ~~~~~~~~~~~~~. ~~’~~~ ~~~ ~~~~ ~~~~~~~~~~ ~~~~ ~~~ ~~~~~~~ ~~~~~~~ le 31 août ~~~ ~~~~~~~~~~ ~~’~~~ ~~~~~ ~~~~~~~~ ~~ ~~~~~~ ~~~~~~~~~~ ~~~ ~~~~, ~~~ ~~~~~~~~~~~~, ~~~ ~~~~~~ ~~~~~ ~~~~~~ ~~~~~~ ~~~~~ ~~~ ~~~~~ ~~~ ~~~~~~ ~~~~~~~~~~~ ~~~ ~~~ ~~~~~~~~~~~~~~ ~~~~~ les jours précédant ~~~~~~ ~~~~~~~~~ : ~~~ ~~~~~~ ~~~~, ~~~~~ ~~~~ ~~~~~~~~~~~, ~~~ ~~~~~~~ ~~~~~~ ~~~ ~~~ ~~~~~ ~~~ ~~’~~~~~~~~ ~~ ~~~ ~~~~~~~ ~~ ~~~ ~~~~~~~-~~~ ~~~ Normandie.\nJ’ai ~~~ ~~~~~~~~~ ~~~ mal et j’ai ~~~~~~ ~~~~~~~~~ ~~~ ~~~~~~ ~~ ~~~~~~~~~~ ~~~ ~~~~~~~~ ~~~~~~~~~, ~~’~~~~~~~~~~~ ~~ ~~~ ~~~~~~~~~, ~~~~~~ ~~~’~~~~~ ~~~~~~ ~~~~~~~ ~~~~ ~~~~~~~~~ ~~~~~ ~~~ ~~~~~~ ~~~ ~~~~~~~~~~ ~~~ ~~~~~~~~~, ~~~~~ la plupart de ~~~~~~~~~~~ ~~~~~~~~~~~~. ~~~~~ ~~~~~~~~, ~~~~~~, ~~~~~~ ~~~~~~ ~~~ ~~~~ ~~’~~~~~~~~~ ~~~ ~~~~~~~~~~ ~~’~~~~~~~ ~~~~~~~ ~~~~~~~~~~~~~ ~~~~~~~~ ~~~~~ ~~~~~~~~, ~~~ ~~~~~ ~~ ~~~~~~~~~~~ ~~~~~~~ ~~~ ~~~~~ ~~~~~~~~, ~~~ général : je veux ~~~~~ ~~~~ ~~~~~ ~~~~ ~~~~~ ~~~~~~~~~~~~~~~ ~~~ ~~~~~~~~~~~~~, ~~~~~ ~~’~~~ ~~~~~~~~~ ~~ ~~~ ~~~~~ (~~ ~~~~~~ ~~~~~~) ~~~~ ~~~ ~~~ ~~~~~ ~~~~, ~~~~ ~~~ ~~~~~~~, ~~~~~ ~~~~~~~ une réponse digne ~~’~~~~ — ~~~~~~~~~~ ~~~~~ ~~~ ~~~~ ~~~~~~~ ~~~ ~~~~~~~ ~~~~~ ~~~ ~~~~~ ~~~~~~~~~ ~~~ ~~~~~~~~~ ~~~~~~~~ : ~~~ ~~~ ~~~ ~~~~~~ ~~~~~ ~~~~ ~~~~~ ~~~~~~~~~ ~~~ ~~’~~~~~~~~-~~~~~, ~~’~~~ il est presque ~~~~~~~~~~~ ~~~ ~~~ ramener.\nOh, s’ennuyer, ~~~~ ~~~~~ ~~~~~ ~~~ ~~~~, ~~~~~ ~~~~~~~ ~~~~~ ~~~~~ ~~~ ~~... ~~~ ~~~~ ~~~~~~~ ~~~~ ~~~~~~ ~~~ ~~~~ ~~~~~~... ~~~~~ ~~~~~~ ~~~ doit être...\nvoir l’entrée du samedi 29 juin 2013 et son image dans Le Jour ni l’Heure


Kaozeal:Renadenn eeun - Wikipedia\nDa gendeuziñ gant ar pennad renadenn dieeun. Bianchi-Bihan 16 Mez 2007 da 16:58 (UTC)\nN'on ket a-du: n'eo ket heñvel dre ret mont-en-dro an renadenn eeun hag ar renadenn dieeun (mar bez anezhe o-div) e holl yezhoù ar bed - talvoudus eo ivez kaout pennadoù disheñvel evit gallout ober dave oute pa vo bet savet penandoù o tennañ d'an troadoù (dativ, akuzativ, oblik, genitiv...).--Neal (Kaozeal) 16 Mez 2007 da 17:27 (UTC)\nMa vez kendeuzet, pe distrujet hervez c'hoant lod, ar pennad paotreta, 'welan ket perak e vije graet daou bennad gant danvez ken skort. Bianchi-Bihan 16 Mez 2007 da 18:10 (UTC)\npeogwir n'eo ket ar wikipedia un holloueziadur marteze? n'eo ket peogwir eo berr ur pennad ma rank bezañ diverket pe kenteuzet dre ret. Hag evel ma oarez mat (daoust d'az kwellañ strivoù evit lâret o c'hontrol mar fell dit klask hen ober) eo bet enteuzet ganin pennadoù bet savet ganin koulz ha pennadoù bet savet gant tud all. displeget am eus ugant arguzennoù poellek perak eo gwell, d'am soñj, kenderc'hel gant pennadoù disheñvel evit a sell ouzh ar renadenn eeun hag ar renadenn dieeun. Dit-te - pe d'an neb a fell dezhi/añ - da glask difenn ar pennad "paotreta" en un doare ken poellek all hag el lec'h dereat - da lâret eo war ar bajenn gaozeal stag ouzh ar pennad-se. A galon, --Neal (Kaozeal) 16 Mez 2007 da 19:18 (UTC)\nAdtapet diwar « https://br.wikipedia.org/w/index.php?title=Kaozeal:Renadenn_eeun&oldid=184457 »\nKemmoù diwezhañ degaset d'ar bajenn-mañ d'an 16 Mez 2007, da 19:18.


Feiz ha Breiz ar Vugale - Wikipedia\nFeiz ha Breiz ar Vugale\nFeiz ha Breiz ar Vugale a oa ur gelaouenn e brezhoneg evit ar vugale a veze embannet er bloavezhioù 1930. Yann-Vari Perrot e oa merour ar gelaouenn en deroù ha Herri Caouissin goude. Savet e veze an darn vrasañ eus ar pennadoù gant Herri ha Ronan Caouissin.\nE 1932 ha 1933 e oa bet embannet un nebeud pajennadoù evit ar vugale e-barzh ar gelaouenn Feiz ha Breiz, renet gant an aotrou Perrot. Adalek 1934 e teuas er-maez ur gelaouennig distag, evit ar vugale hepken. Evel Feiz ha Breiz e oa awenet Feiz ha Breiz ar Vugale gant ar feiz katolik. Dont a reas er-maez betek 1939. En niverenn diwezhañ (nevez-amzer 1939) e oa ur galv d'al lennerien : S.O.S., Feiz ha Breiz ar Vugale a zo warnez mervel..., dre ziouer a lennerien ha dre ziouer a arc'hant.\nPer ar C'holin 1934\nDastumad 28 niverenn eus Feiz ha Breiz ar Vugale\nAdtapet diwar « https://br.wikipedia.org/w/index.php?title=Feiz_ha_Breiz_ar_Vugale&oldid=1719076 »\nKemmoù diwezhañ degaset d'ar bajenn-mañ d'an 18 Gwe 2016, da 13:51.


DegemerStalLevrioùAes da lennE-kreiz an noz\nHome / Levrioù / Levrioù 16 vloaz ha muioc'h / E-kreiz an noz\nDeuet eo an noz. Ur gorventenn a zo o tont war ar vro.\nE ti e dud, dilezet bremañ, en deus kavet Dimitri bod etre daou vare a skoazell repuidi en estrenvro. Seniñ a ra ar pellgomzer. E penn all, ur grennardez, Audrey. N’en em anavezont ket. Ha koulskoude… E-kreiz un nozvezh teñval hag ankenius, setu an daou zen liammet dre o eskemm, a zeu da vezañ evel un dramm…\n138 er stok\nE-kreiz an noz quantity\nISBN: 978-2-86824-344-7 Rummadoù : Aes da lenn, Levrioù, Levrioù 16 vloaz ha muioc'h Product ID: 3627\nKelenner war ar brezhoneg eo betYANN-FANCH JACQ, er skolaj hag el lise Diwan. 10 romant evit an dud gour en deus skrivet, hag un ugent bennak evit ar re yaouank. Meur a wech eo aet Priz ar Yaouankiz gantañ. Skrivañ ‘ra kalz ivez evit ar gazetenn sizhuniek m’eo kenurzhier outi, Ya !\n2020 – Dastumad Aes da lenn – 44 p. – 11×18 cm – Golo gwevn\nRoit an ali kentañ war “E-kreiz an noz” Cancel reply


Falun Gong (sinaeg hengounel: 法輪功; sinaeg eeunaet: 法轮功; treuzskrivadur pinyin: Fǎlún Gōng; "Ober gant Rod al Lezenn") pe Falun Dafa (sinaeg hengounel: 法輪大法; sinaeg eeunaet: 法轮大法; treuzskrivadur pinyin: Fǎlún dàfǎ; "Lezenn Veur Rod al Lezenn") a zo ul luskad speredel a orin sinaat. E Sina e vez klasket flastrañ al luskad-mañ rak hervez gouarnamant Republik Pobl Sina ez eus ur sektenn anezhañ.\nArouez Falun Gong\nHervez al luskad e-unan ez eo Falun Gong ur skol-breder qigong (氣功; qìgōng) diazezet war kredennoù hengounel Sina kar d'an Taiqi Quan.\nAet eo kalz war gresk abaoe ma oa bet digoret Falun Gong d'an holl ez ofisiel e 1992 gant an den a oa bet krouet gantañ, Li Hongzhi (李洪志) hag a zo o chom hiziv er Stadoù-Unanet) betek tapout tro-dro da 80 milion a izili e Sina e 1998 hervez sifroù ofisiel Sina. Aet eo war vrasaat ivez an niver a izili dre ar bed a-bezh, dreist-holl er Stadoù-Unanet, e Kanada, Aostralia hag Europa.\nE Sina e vez klasket mougañ al luskad Falun Gong ha lazhet ez eus bet gant ar gouarnamant un 260 ezel bennaket ha savet ez eus bet luskadoù dre Europa o c'houlenn groñs e chomfe a-sav Sina da heskinat izili Falun Gong.\nHervez gouarnamant Sina ez eo Falung Gong ur sektenn hepmuiken hag hervezañ e vefe an aozadur kiriek da varv ouzhpenn 1600 den bet nac'het reiñ louzoù dezho. N'eo ket gwall sur seurt tamalloù, avat, evit aozadurioù a zifenn gwirioù mab-den evel Amnesty International.\nD'an 23 a viz Genver 2001 eo marvet un den goude bezañ lakaet an tan ennañ e-unan e Plasenn Tiananmen, un ezel eus Falun Gong anezhañ hervez gouarnamant Sina.\n"Falun Gong, ur sektenn?" (e galleg)\nAdtapet diwar « https://br.wikipedia.org/w/index.php?title=Falun_Gong&oldid=1942045 »


Y Fro Gymraeg (distaget [ə vroː ˈɡəmrɑːɨɡ]), da lavaret eo "Ar Vro Gembraek", eo an anv a reer eus al lodennoù eus Kembre ma vez komzet kembraeg gant an darn vrasañ eus an dud. Kreñvlec'h ar c'hembraeg eo ar c'hornioù-bro-se. Daoust ma vez implijet an droienn Y Fro Gymraeg gant kalzig a dud, n'eus ket emglev etre an holl war harzoù resis ar "vro"-se. Ha n'eus tamm anaoudegezh ofisiel ebet ganti evel ma'z eus en Iwerzhon gant ar Gaeltacht, ar c'hornioù-bro ma vez kaozeet iwerzhoneg gant an darn vrasañ eus an dud.\nAn dregantad a gembraegerien er vro, hervez niveradeg 2011\nGant Owain Owain, ur stourmer evit ar c'hembraeg, e voe displeget evit ar wech kentañ petra e oa Y Fro Gymraeg, er gelaouenn Tafod y Ddraig e miz Genver 1964, ha gantañ e voe treset ur gartenn eus ar vro-se. Displegañ a reas ar soñj e oa ret en em gannañ evit gwirioù ar gembraegerien er c'hornioù-bro-se da gentañ penn. Brudet eo chomet ar frazenn skrivet gantañ: Enillwn y Fro Gymraeg, ac fe enillir Cymru, ac oni enillir Y Fro Gymraeg, nid Cymru a enillir ("Gounezomp Y Fro Gymraeg, ha gounezet e vo Kembre ; anez gounit Y Fro Gymraeg, ne vo ket gounezet Kembre").\nGoude se e voe savet al luskad Adfer gant Emyr Llewelyn, dezhañ da bal gwareziñ Y Fro Gymraeg. Abaoe 1964 avat eo aet gorread ar "Vro"-se war ziskar evel ma weler pa seller ouzh kartennoù a ziskouez disoc'hoù an niveradegoù a vez graet bep dek vloaz.\nEr bloavezhioù 1960 en em astenne eus an eil penn d'egile eus kornaoueg Kembre, eus Enez Mon er gwalarn da hanternoz Penfro ha harzoù Cwm Gwendraeth er c'hreisteiz, ha betek Dyffryn Aman e reter Sir Gaerfyrddin, ha lodennoù bras eus kornaoueg Powys ha kontelezh kozh Sir Clwyd. Hiziv avat eo digresket an dachenn ma vez kaozeet kembraeg gant ar muiañ-niver eus an dud. Peder eus kontelezhioù Kembre a c'haller lakaat er Vro Gembraek bremañ : kontelezh Gwynedd, Sir Gaerfyrddin, Ceredigion hag Enez Mon, daoust ma'z eus lec'hioù enno m'eo deuet ar saozneg da vezañ yezh ar muiañ-niver. Un nebeud lec'hioù all, e diavaez ar c'hontelezhioù-se a zalc'h da gaout dregantadoù uhel ar gembraegerien: lodennoù eus Castell-nedd Port Talbot, lec'hioù zo e kornaoueg Powys, hanternoz Sir Benfro, uhelennoù Sir Conwy (Dyffryn Conwy), uhelennoù ha diabarzh Sir Ddinbych, ha lodennoù eus Sir Abertawe.\nAdtapet diwar « https://br.wikipedia.org/w/index.php?title=Y_Fro_Gymraeg&oldid=1767404 »\nDernière modification le 1 Gwe 2017, à 10:15\nKemmoù diwezhañ degaset d'ar bajenn-mañ d'an 1 Gwe 2017, da 10:15.


Mourroù - Wikipedia\nKozak eus an XVIIIvet kantved\nPanayot Hitov, hajduk ha dispac'her bulgar mourrennet\nA bep seurt stumm mourroù\nAr mourroù eo ar blev a gresk war ar vuzell uhelañ, dindan fri un den, hag a c'hall diskenn a bep tu d'ar genoù. Darn a zoug mourroù berr a-walc'h, krennet bep an amzer, tud all a ra war o zro e-pad bloavezhioù ken e vezont hir-mat, hag e vezont gouest da reiñ a bep seurt stummoù dezho.\nAr re hirañ a vez kribet, plezhet zoken a-wechoù.\nPaotred zo o devez barv ouzhpenn ur vourrenn.\n5 Poltredoù ha mourrennoù\n5.1 Kent ar XVIvet kantved\n5.2 XVIvet kantved\n5.3 XIXvet kantved\n5.4 XXvet kantved\n5.5 XXIañ kantved\nTimbr e koun d'al livourez Frida Kahlo .\nMerc'hed zo o devez mourroù ivez, ha peurvuiañ e klaskont lemel anezho. Brudet e oa mourroù al livourez Frida Kahlo a ziskoueze anezho didro en hec'h emboltredoù.\nPrincesse Moustache (1741-1837), lesanv ur briñsez rus\nLa Moustache, un danevell gant Guy de Maupassant\nGoap[kemmañ | kemmañ ar vammenn]\nSkeudenn dizoare gant Henri Gerbault\nPlijout a ra d'ar vugale distresañ poltredoù ha lakaat mourroù d'ar skeudennoù. Tud vras a ra kemend-all gant poltredoù politikourie , ha dreist-holl pa vez dilennadegoù. Mourroù Hitler a vez lakaet a-wechoù, ha ne blij da zen.\nE 1919, al livour gall Marcel Duchamp a roas mourroù hag ur bouchig gavr da Vona Lisa Leonardo da Vinci, gant an titl L.H.O.O.Q. ("tomm eo d'he revr").\nOssip Mandelstam, en deus skrivet diwar-benn Stalin : « Pa c'hoarzh e vourroù, e kreder gwelout c'hwiled-du ».\nPoltredoù ha mourrennoù[kemmañ | kemmañ ar vammenn]\nKent ar XVIvet kantved[kemmañ | kemmañ ar vammenn]\nAr priñs Siddhartha Gautama (ar Bouda) gant e vourrenn. VIvet kantved kent JK.\nAr mevel bras Keti, en amzer VIvet tierniezh Henegipt. Mirdi al Louvre.\nMarc'heger Pazyryk (Siberia), war-dro 300 a. C.\nTycho Brahe, alkimiour danat (1546-1601)\nAl livour Ilya Repin (Emboltred, 1878)\nAr jeneral Custer\nJorj Iañ, roue Gres.\nFranz Joseph Iañ, Impalaer Aostria.\nSir Claude Maxwell MacDonald, diplomat breizhveurat.\nWilhelm II, Impalaer Alamagn.\nDaou zen mourrennek: Maksim Gorkiy gant Jozef Stalin e 1931\nZinovy Borisovich Katsnelson (1892-1938)\nMourroù Adolf Hitler\nLech Wałęsa e 1980\nBachar al-Asad (Siria)\nEdwy Plenel e 2011\nDanièle Kriegel, La Moustache de Staline, Seuil, 2015.\n↑ Kreizenn Pompidou\nAdtapet diwar « https://br.wikipedia.org/w/index.php?title=Mourroù&oldid=1990099 »\nKemmoù diwezhañ degaset d'ar bajenn-mañ d'an 2 Mae 2022, da 13:30.


Sul 5 a viz Gwengolo 2021 – Lann-Anna\nHome Gregorian Sul 5 a viz Gwengolo 2021\nSul 5 a viz Gwengolo 2021\nMisal nevez : 23 Sul eus an amzer e-pad ar bloaz\nUsus Antiquior : ar Pemzekvet Sul goude ar Sul-Gwenn\nNouveau Missel : 23e Dimanche du temps ordinaire.\nUsus Antiquior: Dominica Decima quinta post Pentecosten\nMisal nevez: Mark 7\nEn amzer-se, en em zastumas en-dro da Jezuz ar Farizianed hag hiniennoù eus ar Skribed deuet eus Jeruzalem. O welout darn eus e ziskibion o kemerout o fred gant o daouarn dic’hlan, da lavarout eo hep bezañ o gwalc’het, e kavent abeg enno. Rak ar Farizianed hag an holl Yuzevion ne zebront ket o boued hep bezañ gwalc’het ervat o daouarn, stag ma ‘z int ouzh Hengoun ar Re Gozh; ha pa zeuont en-dro diwar al leurgêr, ne zebront ket hep bezañ strinket dour warno o-unan; ha kalz traoù all a zo c’hoazh a viront hervez an Hengoun: gwalc’hadurioù an hanafoù, ar podoù, al listri-arem. Goulenn a reas eta ar Farizianed hag ar Skribed outañ: «Perak ne vir ket da ziskibion-te Hengoun ar Re Gozh, pa gemeront o fredoù gant o daouarn dic’hlan?» Respont a reas dezho: «Brav-kenañ en deus diouganet Izaia diwar ho penn, pilpouzed ma ‘z oc’h, p’en deus skrivet: Ar bobl-mañ am enor gant he muzelloù,\nmet he c’halon a zo mil-bell diouzhin; un aner eo an doujañs a ziskouezont din pa gelennont ur gelennadurezh a zo gourc’hemennoù a-berzh an dud. Lezel a rit gourc’hemennoù Doue a-gostez evit mirout Hengoun an dud.»\nHag o vezañ galvet adarre ar bobl davetañ e lavare dezho: «Va selaouit holl ha komprenit! N’eus netra a-ziavaez d’an den a gement a c’hell e lakaat dic’hlan en ur antren ennañ; hogen ar pezh a zeu er-maez eus an den eo an hini a laka dic’hlan an den. Neb en deus divskouarn da glevout, ra glevo! » Rak eus an diabarzh, eus kalon an dud e teu ar mennadoù fall: Gadaliezh, laeroñsi, muntrerezh, avoultriezh, gwall-c’hoantegezh d’ar madoù, fallagriezh, touellerezh, orged, avi, droukkomz, lorc’hentez, diboellegezh. An holl fallentezioù-se a zeu eus an diabarzh hag a laka an den dic’hlan.\nominica Decima Quinta post Pentecosten\nSalm 85, 1-2-3\nStouit ho skouarn, Aotrou, ha respontit din; va Doue, salvit ho servijer en em fiz ennoc’h. Ho pet truez ouzhin, Aotrou, rak davedoc’h e c’halvan a-hed an deiz.\n+ 4 / Lætífica ánimam servi tui : quia ad te, Dómine, ánimam meam levávi.\nRoit levenez da ene ho servijer,\nrak davedoc’h Aotrou e savan va ene.\nUtilisez les flèches haut/bas pour augmenter ou diminuer le vo\nSul 29 a viz Eost 2021\nSul 12 a viz Gwengolo 2021


Lazhadeg Tây Vinh - Wikipedia\nLazhadeg Tây Vinh\nProviñs Binh Dinh er Vietnam\nLazhadeg Tây Vinh (Korean: 타이빈 양민 학살 사건) a zo bet un heuliad lazhadegoù sevenet gant ul lod eus lu Republik su Korea engouestlet e brezel Vietnam. Al lazhadeg a zo bet adal an 12 a viz c'hwevrer betek ar 17 a viz meurzh 1966. Istimet e vez ez eus bet 1200 a sivilied hep armoù bet lazhadeget. E-pad an oberiadur brezel troet da lazhadeg ez eus bet dismantret ha riset 15 kêriadennigoù tro-dro da gumun Tây Vinh.\nEn ur gêriadennig enkelc'hiet gant soudarded su korea ez eus bet 68 sivil tennet warno diabeg, 3 anezho a zreistvevo nemetken. Kenderc'hel a reio an oberiadurioù brezel troet da lazhadegoù diabeg e-pad ar bloavezh 1966.\nLabouret ez eus bet don dindan ur stumm enklask war al lazhadegoù-se gant kazetennerien ar gazetenn Su Korean Hankyoreh.\n↑ Words of Condemnation and Drinks of Reconciliation\nAdtapet diwar « https://br.wikipedia.org/w/index.php?title=Lazhadeg_Tây_Vinh&oldid=1850482 »\nTorfedoù brezel al lu Su Korean


Pajenn:Imitation ar Verc’hes Vari.djvu/74 - Wikimammenn\nPajenn:Imitation ar Verc’hes Vari.djvu/74\nevit an eternite ; caout a ra er c’homsou-se, heoll c’hloar, he oll binvidigues, he oll phlijadur.\nEvel un den e tiscuize en disheaul, an ene er solitud, pe e-unan, a so asezet e squeud he muya caret hac a sonch gant truez en drevel a guemer an dud evit beza pinvidic a vadou perissabl ar bed.\nNe gompren qet e c’halfet caret qen tra nemet an Doue pehini a gar. Qement a basse var an douar, ne ra qet dezan nemeur spont.\nAn Doue a gar a so atao ar pez ma zeo bet, a vezo atao ar pes ma zeo , evel eur mor eb na found na bord, eur mor infinit a c’henet, a santelez, a vadelez, a bep perfection. Er sonch-se e cavo atao eur suget a joa bepret nevez.\nPa fell da Zoue rei e guentelliou divin da un ene, e c’hundu d’ar solitud, evit parlant eus e c’halon.\nGoulennit digantan, va mab, ar c’hout eus ar solitud, ar speret occupet a draou santel, pehini ho devoa ar sænt.\nCarit beva pell dioc’h ar bed, ha na barissit ennan nemet dre necessite.\nPa ho pezo necessite da vont e touez an dud, grit evel ar goulm, pehini a oue contragnet gant Noë, en amser an diluch, da sortial eus an arc’h, mæs pehini a zistroas adarre d’e gaout, abalamour ne gavas er mes eus an arc’h lec’h ebet evit en em reposi.\nMa na dec’hit sourcius dioc’h, ar bed, e qe-\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/74&oldid=109208 »\nKemmoù diwezhañ degaset d'ar bajenn-mañ d'an 23 Her 2017, da 22:15.


Home » Kevredigezhioù ezel » Yezhoù ha Yec’hed\nPleustradegoù war arzoù yec’hed sinaek a vez kinniget gant YEZHOÙ HA YEC’HED. Gant ar studi eo troet he ferzhidi ha mignoniezh a zo kenetrezo. E-kreiz an deskamant e vez lakaet an deskard·ez hag ar c’helenn azasaet diouzh ezhomm pep hini. E-giz-se eo bet treuzkaset ha gwellaet an arzoù-se a remziad da remziad evit diorren ar c’hempouez, an habaskadur, an dislontegezh hag ar sederidigezh e n’eus forzh pe drovezh bennak a vefe… Sed amañ un danvez d’en em soñjal a c’hello pep hini magañ diouzh e gorf, e vuhez hag e yec’hed (stad hollek, magadurezh, tro-spered, doare ha lusk-buhez, stres, darempredoù, boazioù…).\nUr medisinerezh dizarbenn pemdeziek eus hengounioù sinaek milvedel eo an Qigong. E bal kentañ zo chom war ar yec’hed an-unan evit un endro-bevañ yac’h, da-geñver un difrae hevoud hollek pe un ambroug yac’hadel resis.\nMa lakaomp eo redioù ha naskoù ar vuhez, mammennoù a zistabilded, eo an tech boutin stourm outo o strizhañ, o vorzañ hor c’horf ha dre se mirout ouzh hol levenez naturel da zeledañ. Gant-se en em gav gremmoù zo, ha dre skeudenn, elfennoù zo, koeñvet, re all skoanet, tanijennet dre vras. Dont a reer da vezañ pimpatrom an naskoù a c’houzañvomp diwarno neuze. Reiñ a ra an QIGONG an tu deomp da ziac’hubiñ, da buraat ar c’horf hag ar spered o liammañ anezho an eil ouzh egile, peoc’hus, karantezus, hag ouzh o barregezh orin da vleuniañ adarre, kempouezet diouzh o natur kent.\nKentelioù Qi Gong – bep Merc’her (kentelioù ebet e-pad vakañsoù-skol)\nE brezhoneg : 6e30 noz – 7e45 noz\nE galleg : 8e noz – 9e15 noz\nStajoù diwar c’houlenn\nPrevious post War’l leur 44\nNext post Kentelioù an Noz


(Banniel Inizi Åland) (Skoed Ardamez)\nYezh ofisiel Svedeg\nStatud politikel Proviñs emren\n13 323,51 km²\n- En holl (2009)\nKan broadel Ålänningens sång\n(Kan tud Åland)\nKod war ar Genrouedad .ax (a-raok miz Eost 2006 e oa .fi)\nKod pellgomz 358-18\n1 A-raok 1999 : ar markka .\nUn enezeg eo inizi Åland (Ahvenanmaa e finneg ; skrivet a-wechoù Aland pe Aaland (pa ne c’heller ket skrivañ al lizherenn å), enni ur 6 500 enezenn bennak e genoù pleg-mor Botnia etre Finland ha Sveden. Diwar ar 6 500 enezenn-se ez eus 80 anezho zo annezet ha sevel a rae poblañs inizi Åland da 27 734 den e 2009. Ur rannvro emren eus Finland an hini eo.\nNotenn : e-barzh an anv Åland e ranker distagañ al lizherenn svedek å (pe Å pa vez bras) evel un o digor. Setu ma ranker distagañ [ˈoːland].\n2 Statud politikel\nEr Grennamzer e oa an inizi e dalc’h rouantelezh Sveden. Adalek an XIIIvet kantved e voent stag ouzh eskopti Åbo (Turku, e Finland) hag adalek ar XVvet kantved e voent ul lodenn eus dugelezh Finland a oa e dalc’h rouantelezh Sveden. E 1714 e voe aloubet an enezeg gant ar Rusianed. Mont a reas kalz annezidi da Sveden da repuiñ. Chom a reas ar Rusianed eno betek Emglev Fredrikshamn (1809). Dre an emglev-se e voe kadarnaet e oa roet Finland hag an enezeg da Rusia. Goude brezel Krimea, e voe emglev etre ar gevredidi ha Rusia a-benn divilourekaat an enezeg (Emglev Pariz, 18 a viz Ebrel 1856).\nGoude dispac’h rusian 1917, e teuas Finland da vezañ ur stad dizalc’h, gant an enezeg e-barzh. Er mizioù war-lerc’h e voe ur brezel diabarzh e Finland etre ar Re ruz (skoazellet gant ar galloud nevez e Rusia) hag ar Re wenn (harpet gant Impalaeriezh Alamagn). Goulenn a reas tud Åland bezañ staget ouzh o mammvro gozh, Sveden. E-pad ar brezel e voe aloubet an enezeg gant Sveden, daoust ma oa da chom disoudard, hervez emglev Pariz. N'asantas ket Finland e c’hellje ul lodenn eus he ziriad mont gant Sveden. Pa voe echu ar brezel diabarzh e voe goulennet e ali digant Kevredad ar Broadoù. Divizet e voe, e miz Mezheven 1921, e oa an enezeg da chom gant Finland, met gwir an annezidi da gomz o yezh, ar svedeg, a ranke bezañ doujet gant ar stad, hag emren e tlee an inizi bezañ ha disoudard (testenn an emglev e saozneg : ).\nA-hed ar bloavezhioù, abaoe, eo bet kadarnaet an emrenerezh-se.\nUr statud proviñs emren zo gant inizi Åland e Finland. Displeget eo ar statud-se el Lezenn war emrenerezh Åland, bet degemeret d’an 12 a viz Here 1951, ha kadarnaet e 1990. Ur banniel dezho o-unan o deus an inizi, abaoe 1954, gwir da embann timbroù, hag ar svedeg eo ar yezh ofisiel nemeti war an inizi. Komzet e veze svedeg gant 93,5 % eus an annezidi e 2001.\nUr gwir veto zo gant an enezeg, ma kav d’ar gouarnamant emren ne vefe ket mat lakaat lezennoù zo gant ar galloud kreiz da dalvezout en inizi. Un emrenerezh leun zo gant gouarnamant an enezeg, nemet war dachenn an aferioù diavaez, ar maltouterezh, ar moneiz hag ar justis. Ur rannvro disoudard eo an enezeg. Ezel eo eus Unaniezh Europa abaoe 1995, ar bloavezh ma teuas Sveden ha Finland e-barzh an Unaniezh.\nUr c’hannad o deus an enezidi e parlamant Finland (Eduskunta pe Riksdag) e Helsinki.\nEn ul lec’h strategel emañ inizi Åland, e genoù pleg-mor Botnia etre Finland ha Sveden. N’emaint ket pell diouzh porzh Stockholm, na kennebeut diouzh Helsinki ha pleg-mor Finland.\nOuzhpenn ar 80 enezenn zo poblet, tremen 200 enezenn all a c’hellfe bezañ annezet, tra ma n’eus nemet reier eus ar peurrest, ur 6 000 karreg bennak. Liammet eo Åland ouzh Enezeg Turku er reter (finneg: Turunmaan saaristo, svedeg: Åbolands skärgård).\nKlegerek eo an inizi, gant nebeut a zouar-labour warno. Un nebeud porzhioù mat zo, evel Ytternäs.\nGorread an inizi a sav da 1 512 km². Dek ha pevar-ugent dre gant eus an dud zo o chom war Fasta Åland, an enezenn vrasañ ; eno emañ ar gêr-benn, Mariehamn. Fasta Åland eo an enezenn vrasañ, a-bell, pa ya d’ober 70% eus gorread ar broviñs ; en em ledañ a ra a-hed 50 km eus an hanternoz d’ar c’hreisteiz, hag a-hed 45 km eus ar c’hornôg d’ar reter.\nOfis touristerezh an inizi Åland (e galleg)\nParlamant Åland (e saozneg)\nGouarnamant Åland (e svedeg)\nLec’hienn ofisiel an enezeg (e svedeg)\nStatud emrenerezh Åland (e saozneg)\nAdtapet diwar « https://br.wikipedia.org/w/index.php?title=Åland&oldid=1851693 »\nKemm diwezhañ d'an 15 Her 2019 da 03:35


Istor Breiz, 1893/Rann 36 - Wikimammenn\nIstor Breiz, 1893/Rann 36\nJ.-A. Lefournier, 1893 (p. 813-823)\n◄ Jorch Kadoudal, ar chouan braz ; lazerez Kiberon ; Lois seiteg ; ar Relijion respetet adarre e 1804 ; an ilizou digoret ; ar veleien vad o tont endro (naontekvet kanvet). Napoleon, Emperor abaoue 1804 beteg 1812.\nC’HUEC’HVET NOZVEZ ha TREGONT\nHa piou a gousk dindan ar bez-ze ?\nNapoleon a zo dindan-hi astennet ;\nTra vezo ar bed a vezo brudet !\nNapoleon oe an hano kemeret gant ar jeneral Bonapart pa oe Emperor e 1804 ; ree a foge a gemeraz en he stad huel, evel m’an dije dizonjet an Doue en doa rentet koulskoude d’ar Francisien dre ar peoc’h d’an Iliz ; ar re-man, bet ken glac’haret abaoue ma oe bet sarret an ilizou, ha gret brezel d’ar relijion en ho bro. Evel-ze Napoleon Bonapart a reaz brezel d’an oll rouanteleziou ; gounit a reaz viktoriou var kement Roue euz an Europa, a reaz mez dezo, ho goalgassaz hag a reaz kement all d’ar Rouanezet e dije dleet respeti muioc’h ; mæz n’en doa ket santimanchou an dud-chentil savet mad. Lakeet en doa en he benn rei da bep unan euz he gerent eur rouantelez. Ar roueed-ze e vijent bet dindan he challout. Ha bet e oa bet mæstr evel-ze epad eur maread amzer. He vreur Louis oe Roue an Holland ; he vreur Jerom e Westphalie ; he vreur Joseph Roue Spagn ; he vreur-kaër Murat, Roue Naples, eur jeneral dezan, Bernadott, Roue Suède. C’hoant a zavas gantan kaout ive ar ger a Rom, ha lakaat ar Pab da senti outan. Eno a vruzunaz he gurunen. Kement a rea a ieaz mad beteg an devez ma lakeaz he zorn var hon Tad Santel ar Pab dalc’het e koustians da zifen he c’hallout evel Pab hag he c’hallout evel Roue, rag hebd’ho, neket evit ren mad an Iliz.\nO va mignonet, ar galon a zo rannet pa lenner en eun Istor Frans, ar brepoziou-man : En nozvez, 5 gouere 1808, ar jeneral Radet, evit senti diouz Murat, a zeuaz e kampr ar Pab hag a lavaraz dezan, euz a berz gouarnamant ar Frans, a renke dilæzel he garg a Roue : neuze vije lezet da veva e peoc’h er ger a Rom. — Goulennet em euz sklerijen ar Speret-Santel, eme hon Tad Santel Pie VII ; c’hui lazo ac’hanon kentoc’h eget na dilæzin va c’harg. — Mar deo evel-ze, a lavar ar jeneral, me ranko o kass er meaz euz a Rom. Ar Pab a zavaz kerkent euz he gador, binniga a reaz ar ger a Rom, hag en em rentaz prizouner Napoleon. Ha na lamm ket ho kalon en ho kreiz o lenn an dra-man ? Ha ne ket mezuz da soudardet ar Frans lakaat eun dorn sakrilaich var hon Tad Santel, hag hen heb den d’he zifen. Evel ma skrivan Istor ar Vreiz na joman ket pell var an traou a zell hebken euz ar Frans ; me lavaro deoc’h e ber gomzou e zalc’haz Napoleon ar Pab Pie VII e Feunteunbleau evel prizouner. An oll a grene neuze dirag an Emperor ; ar beleg breton e oa bet en em kiniget evit kovessaï Louis XVI, an aotrou Legris-Duval, en doa an hardizegez da staga ouz mogeriou iliz an Itron-Varia, Iliz-Veur Paris, al lizer skrivet e kuz gant hon Tad Santel hag a zouge an exkumunugen a enep an Emperor Napoleon neuze ker galloudek, ken enoret gant an dud, ken brudet dre he viktoriou. Mæz Doue a vele poaniou he vikel var an douar, lizer ar Pab oe ar mean bihan a daol en traon oll gallout ar Brinset impi, evel lavar ar Skritur-Sakr ; ha nebeut goude, Napoleon a hellaz niveri he gollou evel m’an doa niveret he c’honidou. En amzer-ze ar memez bælek Legris-Duval a vagaz dre aluzennou an noblans ar c’hardinalet du galvet du abalamour Napoleon en doa miret outo da zougen mui ho guiskamant skarlet-ruz, merk euz ho c’harg. Guisket oant gant eur soudanen-zu evel ar veleyen all, abalamour oant fidel d’hon Tad Santel ar Pab.\nNapoleon oa eun den dreist ar re all. An armee en doa eur fisians ar vrasa ennan ; ar soudardet her c’halve ar C’haporal-Bihan. Gant eur præpoz, gant eur zell, ho lakee er meaz anezho, hag e oant henchet gantan da c’houniz var an enemiet. Mæz an orgouill her gollaz ; morse ne gave oa saved huel avoalc’h ; guelet a rit e klaske beza hueloc’h evit ar Pab ; kassaat a ree ar republikanet, tud divergont ha dizent maz int ; na garie ket an dispac’herien nag an dud a zizurz ; an dra-ze zo mad-tre ; mæs ne doa ket aoun d’ober eun torfet mar sonje e oa he interest d’en ober. Hag evel-ze, en despet da guiriou ar boblou etrezo, kass a reaz he soudardet dre guz en eur vro en tu all d’ar Frans, evit kemerout an duc d’Enghien, euz voen ar Bourbonet, hag a reaz laza a daoliou fuzil en noz du, ebarz doufeziou Vincennes, ar Prins paour-se. Ne oa netra da damall d’ar prins nemet ma oa euz a voad Bourbon.\nAn aotrou Lamartine, en eur werz kaër meurbet a lavar : Hag ar mor a zigasse bemdez dirag he zaoulagat korf maro eun den iaouank ; hag an toënnou venjus, en eur zont hag en eur vont, o skei var aod an enez Santez-Helena, en Afrika (e lec’h ma zeo marvet Napoleon prizouner ar Saozon), an toënnou venjuz a daole en he ziouskouarn hano Bourbon-Konde. Rag peurvuia an torfetour a gred guelet dirazan skeud an hini en euz lazet pe laket laza. Napoleon a zigassaz armee ar Frans beteg ar Russi er bloavez 1812 ; eno a gollaz anezi e kreiz an erc’h hag ar skorn.\nNeket en emgan a gollaz, rag gounezet en doa viktor vraz ar Moskowa ; an amzer griz eo a reaz mervel hor soudardet, o klask dont en dro e Frans, na joment mui e renk, ar soudardet a valee tu-ma, tu-hont. Napoleon o tremen atao araog, klask erruout ar c’henta e Paris, a gavaz var he hent eur regimant o kerzet c’hoaz e renk, evel ma dlee ober ar soudardet mad. Piou ar re-man, a choulennaz gant eur vouez rok Napoleon ? — Emperor, ar re-ze zo Bretoned, oa respountet dezan ; rag kaletoc’h oa ar Vretoned enep ar ienijen eget ar soudardet all. Napoleon a zeuaz en dro e Frans ; mez neubeut a soudardet a hellaz ober eveltan. Kasi en oll parreziou euz ar Vreiz, zo bet eun intanvez ha n’en deuz bet morse paper a varo he fried. Deuet en dro e Frans, Napoleon a c’houlennaz deoc’h-tu 250.000 den evit sevel eun armee nevez. Neuze eo a reaz paotret Plouigneau ha paotret Plomeur ho c’himiad diveza c’hui a vouezo dre-ze ar pez a zonje e guirionez ar Vretonet divar ben Napoleon kenta.\nNapoleon eo evit he vrezeliou ;\nA lamme ar baotret dre divrec’h ho mamou ;\nE ma barz ar bed all, beteg he vuzellou,\nEn eul len leun a c’hoad, er brassa tourmanchou.\nBrevet dre ar baourentez, an oad hag ar c’hozni, na vo ket pell an den dall a aichuo he vuhez. Pedomp an aotrou Doue da ober dezan trugarez, ha d’hor bro karet ha deomp oll goude ar maro. Evel-ze bezet grœt.\nAdtapet diwar « https://br.wikisource.org/w/index.php?title=Istor_Breiz,_1893/Rann_36&oldid=168649 »\nKemm diwezhañ d'an 10 C'hwe 2021 da 19:45\nKemmoù diwezhañ degaset d'ar bajenn-mañ d'an 10 C'hwe 2021, da 19:45.


l'Ouest en mémoire - Sorc'hennoù : ma eontr Job, ar montr [Histoires : mon oncle Job, la montre]\nMédiathèque Fiche média Sorc'hennoù : ma eontr Job, ar montr [Histoires : mon oncle Job, la montre]\nBretagne > Morbihan > Bubry\nDaniel Jekel a ra un atersadenn gant Loeiz Bevan e 1984. Ganet en Nignol e 1919 hag aet d'an anaon e 1988, Loeiz Bevan a zo bet o chom e-pad pell e Sant Iwan Bubri. Tomm-tre ouzh brezhoneg Bro Gwened, Loeiz Bevan a zo bet unan eus re o deus krouet ar gelaouenn gwenedeg "An Doéré" e 1981 hag ur skrivagner en deus savet sketchoù ha pezhioù-c'hoari bihan e gwenedeg. Amañ a gont div istoar bet savet gantañ.\nDaniel Jéquel rencontre Loeiz Bévan en 1984. Né en 1919 à Lignol et décédé en 1988, Loeiz Bévan a longtemps vécu à Saint Yves Bubry. Très attaché au breton vannetais, il fut un des fondateurs de la revue vannetaise An Doéré en 1981 et fut un écrivain à qui l'on doit des sketches et des petites pièces de théâtre en breton vannetais. Il raconte ici deux de ces histoires.\nYa alies awalc'h e vez goulennet ganin monet da lâret sorc'hennoù evel-se da filajoù pe, n'eus ket gwerso-vras e oan bet goulennet gant re ar Gemene mont da lâret sorc'hennoù d'ar re gozh, Ha pa oan bet eno me a gred o doa bet kalz a blijadur é selaou sorc'hennoù e brezhoneg sur-awalc'h, ar re gozh a ospital ar Gemene. Filajoù, meur a wezh, lod a gan, lod arall a son a-ziàr un dra pa un dra arall hag e vez goulennet ganin meur a wezh lâret ur sorc'henn pe div.\nHa penaos na ret neuze, c'hwi a lenn traoù hag a gontez anezhe goude se peotramant c'hwi a oar sevel anezhe ho unan ?\nMeur a wezh, meur a dra em eus bet klevet gant ma zud kozh. Meur a dra arall em eus bet lennet un tu pe un tu arall, n'em eus ket ken soñj emenn. Lod arall neuzen me a sava a-ziàr un tamm poz kan bennak am eus klevet doc'h un tu pe doc'h un tu arall. Ha meur a wezh ivez a-ziàr kontadennoù kozh me o sava en ur feson pe ur feson arall. Hag ar feson-se ivez ni a ra pezhioù-c'hoari berr. E Sant Iwan bep blez e vez graet unan, em eus bet savet betek bremañ, a vez c'hoariet er skolaj d'an Nedeleg. An istoar-mañ a zo arri, an dra-mañ a zo gwir, a zo arri gant ur eontr din, Job a veze graet anezhañ. Setu arri e oe Pask, an amzer vat, hag evel pep kristen mat e oa aet da gofesaat. Ha pand eo aet e-barzh ar gadoer a binijenn ar beleg a c'houlenne gantañ : "Lâret ho pec'hedoù Job !» Job a lâre dezhañ : «Of ! n'em eus ket lazhet den, n'on ket laer, met marse, meur a wezh me a eva ur bannig bennak, re hervez a lâra ma maouez.» «Ah ya, ah ya, ah ya, a lâr ar beleg, met arsa evelkent Job, perak e evet kement-se a sistr ?» «Met ya, a lâr Job, ma maouez a gomz eveldoc'h, just awalc'h.» An deiz arall e oa c'hoazh é kas trouz pa oan arri e-barzh ar gêr ha ne oan ket met un tammig strak, netra ! Hag a lâr din : Arsa Job, ne chomin ket me ganeoc'h ma zalc'het da evañ sistr evel-se. Me da douiet ha em eus lâret dezhi : "Hama, Mari-Matelin, a-benn warc'hoazh n'evin ket lomm sistr ebet. M'en touia !» «Gwelet e vo !" a lâr Mari-Matelin. Hama, kredet pe ne rehet, aotrou person, a-benn an deiz warlerc'h pa oa arru an noz e oan mezv-dall ! «Pas ur seurt, a lâr ar person, pas ur seurt ! Met ne gomprenan ket netra !» «Met geo, aotrou person, pezh a oe, n'em boe ket evet lomm sistr, n'em boa ket evet nameit gwin !» «Ah dame, ma poa evet gwin, me a gomprena ! Met, ah, ne gredan ket bout parraet doc'hoc'h james a lakaat ur werenn e-tal ho peg !» «Diaes e vo, aotrou person !» «Met, a lâr ar person, n'evet ket trawalc'h ur seurt aveit koll ho penn !» «Oh dame, aotroù person, ma fenn n'em eus ket kollet biskoazh, met ma zok, alies ha gast !» An dra-mañ a zo arri gant ur c'henderv prop din, Lech a veze graet anezhañ. Setu e verc'hed a oa aet tout da gostez Paris ha oa termen ar vakañsoù oc'h arriv. Ha tuchant e vint, ec'h arrivint er gêr ec'h arrive bec'h àr e chaosoù c'hoazh. A-gaoz da betra e kredet c'hwi ? Ah, a-gaoz d'e vontr ! Bep blez pa arrivont e vakañs e tamallont dezhañ e damm montr kozh, ur montr ha neoazh emañ staget doc'htoñ pan eo gwir e oa bet paeet gantañ gant e vaouez, Margeit, Doue d'he fardono ! Ah eñ a zo staget doc'h ar montr-se, hi a gerzha mat. Met e verc'hed a lâra dezhañ : "Met n'ho peus ket mezh ma zad, n'eus ket ken nemedoc'h-c'hwi er c'hanton hag en deus ur montr mod kozh ! E faot preniñ ur montr mod nevez a vez lakaet doc'h ho karzorn, ur montr "bracelet" a vez graet a an dra-se. Ket da di an orlojour ha ma n'ho peus ket trawalc'h a argant ni a ray deoc'h !» «Tot, tot, tot, eñ a lâra, ma c'henderv Lech, argant em eus me. Roet e vez tammoù din. Ha neuzen me a ya da welet.» Ha sav e soñj gantañ monet neuzen da welet an orlojour. Met a lâre eñ d'e sant : "Pa gasehen un dousenn uioù dezhañ, marse e koustehe marc'hatoc'h an tamm montr "bracelet"-se din, an tamm oustouilh tra-se. Ha teir yar am eus, bremañ e tozvont n'ouian ket petra gober gant an uioù. N'eus ket gwerzh dezhe. Hama, me a ya da gas un dousenn ganin da welet an orlojour. Ha setu eñ arri da gavout an orlojour : "Boñjour deoc'h aotrou orlojour !» «Boñjour Lech ! Penaos an traoù ?» «Oh dame, mont a ra bepred ! Ma selloù a zo mat met ma divhar, an hani a zo ar gwashañ, tammoù rusmatik, ben ya ! Met [ ] aotrou orlojour, n'ho peus ket afer a un dousenn uioù ?» «Oh dame, a lâr an orlojour, uioù n'eus ket me a soursia a gement-se, ar vestrez a vez doc'h o freniñ a-barzh ar marc'had.» «Honnezh a vez ec'h ober ar marc'had. Met ya. Kar un tammig kondision am boa doc'hoc'h.» «Ah ya Lech, petra oe eta ? Marse ne gerzha ket ho montr ?» «Oh gast geo, ma montr-me honnezh a gerzha awalc'h !» «Ah ya ? Petra oa neuze eta ?» «Bah ! E faota din gwelet ur montr bihan, bihan.» «Ah ya, met marse neuzen me a gemeray ho tousenn uioù ganeoc'h, ur seurt, met pegement a faot deoc'h eviti, an dousenn ?» «Oh boh, lakomp mil lur !» «Oh mil toui, pas, a lâr an orlojour, mil lur an dousenn uioù ! Ar vaouez a lâra penaos bremañ e vez kavet e c'hwec'h kant e-barzh ar marc'had.» «Oh dame hat, a lâr Lech. Hama, na chipotomp ket, lakomp-t eñ eizh kant lur.» «Mat, me a gemeray ho tousenn uioù ganeoc'h, a lâr an orlojour, met petra a faot deoc'h neuzen eta ?» «Hama, ma merc'hed a zo é torriñ ma fenn din. Tuchant e arrivint er gêr c'hoazh, hè a zo tout e kostez Paris, evel ma ouiet, ha pa arrivint tre-mañ, n'int ket nameit toulloù ardoù anezhe. Ne ma c'havint ket brav gant ma montr kozh.» «Ah dame, nann, a lâr an orlojour ? Sur a-walc'h, bremañ a zo re kalz bravoc'h.» «Ya, met diskouezet din. Hè o deus lâret din preniñ unan "bracelet".» «Ah ur montr bracelet, a lâr an orlojour, ya, ya met bez em eus. Setu a-barzh amañ daou pe tri, setu unan a-barzh amañ hag a zo unan "quartz". Hennezh a c'hella kerzhet ur blez hep bout savet.» «Ich ta, a lâr Lech. Ya, ya, ma orloj-me a ya eizh deiz ivez.» «Ya, ya met hennañ a ya ur blez hep bout savet ha eñ a choma bepred àr ar memes eur.» «Gast, hennezh a zo ur gast a dra.» «Ya, ya, met gwir eo, a lâr an orlojour.» «Hama, un tamm tra a seurt-se a yahe doc'hin a-walc'h, met pegement a goust an oustouilh tra-se [hat eta] ?» «Ma hennañ, a lâr an orlojour, hennañ a zo pevarzek mil.» «Petra ! a lâr Lech, pevarzek mil ?» «Ya.» «Eizh kant lur an dousenn uioù ?» «Ha ya Lech, met setu evit gober ur montr a seurt-mañ, emañ ret kaout tud a zo bet pell e-barzh skol, tud dornet-mat. Marse emaint bet e-barzh ar skol e-pad pemp blez àr 'n-ugent pe marse pelloc'h. Ha n'eus ket kalz a dud a seurt-se hag a c'hella gober montroù ken bihan-mañ ha ken fiabl-mañ, c'hwi a wela, hè a chom hep bout savet durant ur blez ! Ha me a gred a-walc'h, ar re-se a zo tu abil. «Met ne glevet ket, aotrou orlojour, pevarzek mil un tammig montr a seurt-se ha eizh kant lur an dousenn uioù ! Ben lâret d'ho tud desket, ho tud dornet-mat gober un dousenn uioù ha ni a welay !»


Postoù lamet a vo er stalioù Conforama © Maxppp - Baziz Chibane/PHOTOPQR/VOIX DU NORD/MAXPPP\nDiffusion du mercredi 15 novembre 2017 Durée : 10min\nKeleier an devezh | Prosez a zo bepred evit afer ar Bugaled Breizh, e Kerne-Veur eo dalc'het hiziv. Kantadoù a bostoù-labour a vo lamet er stalioù Conforama ha Brico Dépot. Diaesterioù a zo gant Le Ker e Gwened. Hag ul levr diwar-benn an dizalc'hourien a zo nevez embannet gant Skol Vreizh.\nKantadoù a bostoù-labour a zo en arvar er strollad embregerezhioù Kingfisher\nAnv 'zo deus ar stalioù Castorama ha Brico Dépôt. Embannet o deus ar renerien e vefe dilec'hiet postoù kontouriezh ha kontrol-merañ e Krakovia e Polonia. Siwazh, n'eo ket bet souezet Christophe Gratigny gant ar c'heloù-mañ. Labourat a ra-eñ e Castorama Brest, sindikalour FO eo ha dilennet eo e CCE Castorama Frañs. E soñj da glevet er c'heleier-mañ.\nN'eus ket fin c'hoazh da afer ar Bugale Breizh\nHiziv 'vez studiet munudoù ar peñse e Truro e Kerne-Veur. 5 martolod a oa marvet e 2004 hag en tu-mañ deus mor Breizh n'eus ket bet kavet tra da zamall da zen. E Bro Saoz avat eo digor an enklask bepred. Displegadennoù en abadenn-mañ gant Tudi Crequer.\nLe Ker e Gwened a zo gant diaesterioù\nUr park da zeskiñ diwar-benn istor Breizh eo Ker e Gwened. E miz Mae 2016 'oa bet roet lañs dezhañ met hiziv an deiz eo teñval dazont al lec'h. Hervé Paquet, e penn ar raktres a zo o paouez skignañ ur video war bajenn Facebook ar C'her evit gervel tud ar vro da zont da weladenniñ ar park dudi. "Bretoned a vank" eme Kaoura Demaille, implijadez eno hag a vo klevet er c'heleier-mañ.\n"La fin du chemin, 1920-2000 Des indépendantistes en Bretagne"\nGant Maryse Le Roux hag Ismaël Dupont 'vez kontet un istor kizidik-kenañ en deiz ha hiziv c'hoazh, hini Yann Fouéré, Jean L'Haridon pe c'hoazh Herri Caouissin hag a zo bet izili eus ar bagadoù stourm pe eus ar bezen Perrot. Paolig Combot, prezidant an ti-embann Skol Vreizh a zisplego hiroc'h deomp.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/107 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/107\nSANT MARC, XIV.\nAwalc’h eo ! deuet eo an heur ; setu, Mab an den a zo livret etre daouarn ar bec’herien. (42) Savit, deomp, setu o tostaad an hini a drahis ac’hanoun.\n(43) Ha kerkent, evel ma oa c’hoas o komz, e teuaz Judas, unan euz an daouzec, ha ganthan eur vanden vraz a dud gant klezeier ha bizier, a-berz prinsed ar veleien, ar Scribed hag ar re Ancien. (44) Hogen an hini a drahisse anezhan hen doa roet dezhe ar sin-man : An hini a bokin dezhan, hennes eo ; crogit enhan, ha kassit anezhan ganeoc’h, en eur diwall anezhan mad. (45) Kerkent eta evel ma oa erruet, e tostaaz outhan hag e lavaraz dezhan : Mestr, Mestr ; hag e pokaz dezhan. (46) A-neuze e toaljont ho daouarn var Jesus, hag e crogjont enhan.\n(47) Hag unan euz ar re a oa eno a dennaz he gleze, a skoaz gant eur mevel d’ar beleg braz, hag a droc’haz he skouarn dezhan.\n(48) Neuze Jesus, o komz outhe, a lavaraz : C’houi a zo deuet gant klezeier ha bizier da gregi enoun, evel en eul laer. (49) Bemdez e oann en ho touez, o kelen ebarz an templ, ha n’hoc’h euz ket croget enoun ; mes kement-man a c’hoarvez evit ma vezo accomplisset ar Scrituriou.\n(50) Neuze he holl diskibien, o veza dilezet anezhan, a dec’haz kuit.\n(51) Ha bez’ e oa ouz he heul, eun den yaouank gwisket gaut eul linsel hep-ken en-dro d’he gorf ; hag an dud yaouank a grogaz enhan. (52) Mes hen, o lezel he linsel, a dec’haz kuit deuz tre ho daouarn en noaz.\n(53) Neuze e kasjont Jesus da di ar beleg braz, e pe leac’h e oa dastumet holl brinsed ar veleien, ar re Ancien hag ar Scribed.\n(54) Per a heuliaz anezhan a-ziabell bete porz ar beleg braz. Hag e oa eno azezet assambles gant an domestiket, hag o tomma e-kichen an tan.\n(55) Hogen, prinsed ar veleien hag ar c’honseil holl euz ar Sanhedrin a glaske eun testeni-benag a-enep Jesus, evit hen lakaad d’ar maro ; ha ne gavent hini e-bed. (56) Rag kalz a roe testeni faoz en he enep ; mes ho zesteniou n’en em accordent ket. (57) Hinienou a zavaz neuze, hag a zougaz eun testeni faoz a-enep dezhan, en eur lavaret : (58) Hen klevet hon euz o lavaret : Me a ziskaro an templ-man, pehini a zo bet great gant daouarn an dud, hag en tri devez e savin eun all ha na vezo ket great gant daouarn\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/107&oldid=125195 »\nKemmoù diwezhañ degaset d'ar bajenn-mañ d'an 9 Eos 2018, da 11:10.


Pajenn:Imitation ar Verc’hes Vari.djvu/24 - Wikimammenn\nPajenn:Imitation ar Verc’hes Vari.djvu/24\neternel a zaïo an oll vursudou-se e faveur e Vab. Araoc gouscoude ec’h evo en hent eus ar vues-ma dre behini e falvezo ervad passeal, eus an dour c’huero deus a vor an afflictionou, hac abalamour d’e humiliationou, e c’huellaïo e ben en henor hac er c’hloar. Gloar d’an Tad, d’ar Mab, d’ar Speret-Santel da jamæs.\nDavid a veul an Autrou-Doue eus ar bursudou en deus great e faveur ar Yudevien, hac eus ar re a dlie da ober e faveur ar Gristenien.\nAutrou-Doue, me ho meulo a greis va c’halon e societe an dud just hac en assamble ho pobl santel. Me a lavaro a voues huel : œuvrou an Autrou-Doue a so bras ha coform d’e oll volenteziou, proportiouet d’an usach da bebini int destinet gantan. Evel-se, qement en deus great a bubli e meuleudiou hac a annonç e c’hrandeur. Guëlet a rear e chom hac e pad e justic hed an oll gantvejou. Ober a ra ar pez en-devea promettet. Mæs Lavaret a eller penaus an Autrou-Doue pehini a so truesus ha leun a drugares, en deus rentet eternel ar memor eus é vursudou, pa en deus roet en desert magadures d’ar re en douge, ha surtout pa eu deus roet d’ar gristenien ar sacramant eus an Auter. An effet-se eus e buis-\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/24&oldid=113530 »\nKemmoù diwezhañ degaset d'ar bajenn-mañ d'an 2 Gen 2018, da 16:54.


Nikolay Prjevalsky - Wikipedia\nNikolay Mikhaylovich Prjevalsky (Rusianeg: Никола́й Миха́йлович Пржева́льский), pe Przewalski e anv gwirion, ganet d'an 12 a viz Ebrel 1839 ha marvet d'ar 1añ a viz Du 1888, a oa un douaroniour hag un ergerzher rusian brudet evit bezañ bet studiet Kreiz ha Reter Azia. Biken ne oa deuet a-benn da dizhout e bal pennañ, kêr santel Lhasa e Tibet, met deuet e oa a-benn memestra da veajiñ dre rannvroioù chomet dianav da dud ar C'hornôg. Evel-se ez eas dre Norzh Tibet, Amdo (Qinghai bremañ) ha Dzungaria (norzh Xinjiang hiziv).\nNikolay Prjevalsky poltred ofisiel ha sinadur eus 1888.\nNikolay Prjevalsky en doa sikouret kalz anaoudegezh an Europeiz da geñver Kreiz Azia ha bez e voe ar c'hentañ European da vezañ bet diskrivet ar ouenn kezeg gouez brudet gant an anv Kezeg Prjevalsky.\nAr Marc'h brezelAozañ\nPrzevalsky en devoa kinniget da bennoù uhel impalaeriezh Rusia lakaat pobladoù "brizh-tud" boudist ha muzulman Kreiz Azia a-enep galloud Sina. Ur wech kroget an emsavioù e vefe disklêriet brezel da Sina gant Rusia ha gant ur bagadig soudarded rusian e vefe aloubet Turkestan d'an nebeutañ.\nLod tud a gred dezho e vefe Jozef Stalin ur mab bastard da Nikolay Prjevalsky. Ar vojenn a zo diazezet war tresoù damheñvel dremmoù an daou zen. N'eus prouen istorel ebet a ziskouezfe e vefe bet Nikolay Prjevalsky o weladenniñ Jorjia.\nAdtapet diwar « https://br.wikipedia.org/w/index.php?title=Nikolay_Prjevalsky&oldid=1748472 »\nDernière modification le 16 Mae 2017, à 10:34\nKemmoù diwezhañ degaset d'ar bajenn-mañ d'an 16 Mae 2017, da 10:34.


Kazakstan - Wikipedia\n(Adkaset eus Kazakhstan)\nRepublik Kazakstan pe, ent-berr Kazakstan (kazakeg : Қазақстан, Qazaqstan, [qɑzɑqˈstɑn] ; rusianeg : Казахстан, [kɐzəxˈstɐn]), a zo ur vro vras-ec'hon eus Azia ar C'hreiz, un darnig vihan a zo en Europa avat, er c'hornaoueg d'ar stêr Oural. Dre he gorread eo an navet brasañ bro eus ar bed, met didud a-walc'h eo, gant 6 den dre km², abalamour d'ar stepennoù dezherzhek. Un tammig en tu-hont da 15 milion a dud a oa o chom enni e 2005. Bevennoù he deus gant Kevread Rusia, Republik Pobl Sina, Kyrgyzstan, Ouzbekistan ha Turkmenistan. Hediñ a ra ivez Mor Kaspia. Kazakstan a oa ur republik eus an ez-Unaniezh Soviedel. Bremañ eo ezel eus Kenglad ar Stadoù Dizalc'h.\nBanniel Kazakstan Skoed Kazakstan\nYezhoù ofisiel Kazac'heg, Rusianeg\nPrezidant Kassym-Jomart Tokayev (Қасым-Жомарт Тоқаев)\nKentañ Ministr Askar Mamin (Асқар Мамин)\nGorread 2 717 300 km²\n- Hollad (2001)\n15 143 704\ndiouzh Unaniezh Soviedel\n16 a viz Kerzu 1991\nKod kenrouedad .kz\nUr Republik ur Prezidant en e benn eo Kazakstan. Nursultan Nazarbayev a oa bet addilennet evit 7 bloavezh e 1999 goude dilennadegoù Prezidant ha ne oant ket bet kavet reizh gant an Aozadur evit ar Surentez hag ar C'henlabour en Europa. Abaoe eo bet addilennet bep tro.\nE miz C'hwevrer 2014 en devoa Nursultan Nazarbayev kinniget ma vije kemmet anv ar Stad : Kazakh Eli "Tir ar Gazaked" e vije an anv nevez.\n14 oblys (proviñs) a zo, ha 3 c'hêr (qala*) : Almaty, Almaty*, Aqmola (Astana), Aqtobe, Astana*, Atyrau, Batys Qazaqstan (Oral), Bayqongyr*, Mangghystau (Aqtau), Ongtustik Qazaqstan (Shymkent), Pavlodar, Qaraghandy, Qostanay, Qyzylorda, Shyghys Qazaqstan (Oskemen), Soltustik Qazaqstan (Petropavl), Zhambyl (Taraz).\n2,7 milion km² a zo d'ur vro, ken bras ha kornôg Europa.\nNursultan eo ar gêr-benn abaoe miz Mezheven 1998, e-lec'h Almaty.\nLec'hienn ar Prezidant\nDegemer mat e Kazakstan\nBank broadel Kazakstan\nKartenn al lec'hioù kontammet (e ruz)\n↑ Time Magazine, 24/02/2014, p. 7.\nAdtapet diwar « https://br.wikipedia.org/w/index.php?title=Kazakstan&oldid=1904298 »\nDernière modification le 6 Mez 2021, à 15:13\nKemmoù diwezhañ degaset d'ar bajenn-mañ d'an 6 Mez 2021, da 15:13.


Katrín Jakobsdóttir (ganet d'ar 1añ a viz C'hwevrer 1976 e Reykjavík) zo ur bolitikerez eus Island, ezel eus Strollad glas an tu-kleiz ha dilennet da gannadez en Alþingi abaoe 2007.\nMinistrez eo bet meur a wech, etre 2009 ha 2013. E 2013 he doa kemeret penn he strollad, hag e miz Du 2017 e oa bet anvet da gentañ ministrez Island, en ur gouarnamant savet gant ar strolladoù Vinstrihreyfingin - grænt framboð, Framsóknarflokkurinn ha Sjálfstæðisflokkurinn.\nKatrín Jakobsdóttir, e 2012\nKatrín Jakobsdóttir he deus studiet an islandeg hag ar galleg e skol-veur Island. Graet he deus un dezenn diwar-benn ar skrivagner islandek Arnaldur Indriðason. A-raok en em ouestlañ d'ar politikerezh he deus labouret evit Ríkisútvarpið (RÚV), Servij broadel ar skinwel hag ar skingomz.\n(en) Katrín Jakobsdóttir e Skrifstofa Alþingis. Kavet : 11 Here 2019.\nAdtapet diwar « https://br.wikipedia.org/w/index.php?title=Katrín_Jakobsdóttir&oldid=1851428 »\nDernière modification le 11 Her 2019, à 11:02\nKemmoù diwezhañ degaset d'ar bajenn-mañ d'an 11 Her 2019, da 11:02.